РЕПУБЛИКА СРБИЈА

НАРОДНА СКУПШТИНА
Одбор за правосуђе, државну

управу и локалну самоуправу

07 Број: 02-1258/13

24. јун 2013. године

Б е о г р а д

НАРОДНА СКУПШТИНА

Одбор за правосуђе, државну управу и локалну самоуправу је, на 28. седници одржаној 17. јуна 2013. године, размотрио Годишњи извештај о раду Агенције за борбу против корупције за 2012. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције за 2012. годину.

Седници Одбора присуствовала је Татјана Бабић, директор Агенције за борбу против корупцију.

Одбор је, на 29. седници одржаној 24. јуна 2013. године, утврдио Предлог закључка поводом разматрања Годишњег извештаја о раду Агенције за борбу против корупције за 2012. годину.

На основу члана 238. став 2. Пословника Народне скупштине (Пречишћени текст), Одбор за правосуђе, државну управу и локалну самоуправу подноси

И З В Е Ш Т А Ј

Одбор за правосуђе, државну управу и локалну самоуправу је, у складу са чланом 238. став 1. Пословника Народне скупштине (Пречишћени текст), размотрио Годишњи извештај о раду Агенције за борбу против корупције за 2012. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције за 2012. годину, који је поднет Народној скупштини на основу члана 26. Закона о Агенцији за борбу против корупције, и утврдио Предлог закључка који доставља Народној скупштини на разматрање и усвајање.

Одбор предлаже да се Предлог закључка, у складу са чланом 167. Пословника Народне скупштине (Пречишћени текст), разматра по хитном поступку.

 За известиоца Одбора и представника предлагача на седници Народне скупштине одређен је Петар Петровић, председник Одбора.

 ПРЕДСЕДНИК

 Петар Петровић

 П Р Е Д Л О Г

На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине (Пречишћени текст - „Службени гласник РС“, број 20/12),

Народна скупштина, на \_\_\_ седници одржаној \_\_\_\_ године, донела је

З А К Љ У Ч А К

поводом разматрања Годишњег извештаја о раду Агенције за борбу против корупције за 2012. годину

1. Народна скупштина констатује да је Годишњи извештај о раду Агенције за борбу против корупције целовито представио рад Агенције у 2012. години у примени Закона о Агенцији за борбу против корупције, и то како у погледу конкретних резултата у раду Агенције у извршавању контролне и превентивне функције, тако и у погледу спровођења Националне стратегије за борбу против корупције и Акционог плана за примену Националне стратегије за борбу против корупције у 2012. години.

У циљу сузбијања корупције у управи и у друштву у целини Народна скупштина подржава напоре и активности Агенције за борбу против корупције у јачању интегритета и одговорности институција и функционера, као и запослених у управи.

2. Народна скупштина сматра да је за борбу против корупције и остваривање антикорупцијских циљева потребно јачати транспарентност у раду државних органа објављивањем што ширег круга информација од јавног значаја, посебно стварањем услова за примену информационих технологија које ће их чинити доступним свим грађанима.

3. Народна скупштина позива Владу да, у циљу превенције корупције, што хитније приступи остваривању циљева утврђених стратегијом реформе државне управе, како би се изградила функционално, организационо и информатички повезана државна управа, са стручним и одговорним државним службеницима, као и прописали административни поступци који ће отклонити ризике на корупцију тиме што ће поједноставити и олакшати остваривање и заштиту права грађана пред органима који о тим правима одлучују.

4. Народна скупштина оцењује да је неопходно да се, у циљу подизања капацитета и ефикасности рада Агенције за борбу против корупције, преиспитају решења Закона о Агенцији за борбу против корупције са становишта обезбеђивања и јачања превентивне улоге Агенције, како би се створили нормативни услови да се механизми за превенцију и борбу против корупције унапреде.

5. Народна скупштина наглашава да треба што пре законом уредити ефикасан правни режим заштите лица која пријаве сумњу на корупцију у јавном интересу у циљу обезбеђивања њихове заштите у разоткривању корупције (заштита узбуњивача).

6. Народна скупштина обавезује Владу да обезбеђивањем средстава из буџета за реализацију свих надлежности које су Агенцији за борбу против корупције законом поверене створи неопходне услове за пуну самосталност и назависност Агенције.

7. Народна скупштина се обавезује да ће обезбедити усклађеност законских решења и створити јединствен и конзистентан правни оквир који уређује област борбе против корупције.

8. Овaj закључак објавиће се у „Службеном гласнику Републике Србије“.

РС Број:

У Београду, \_\_\_\_\_ године

НАРОДНА СКУПШТИНА

 ПРЕДСЕДНИК

 мр Небојша Стефановић

О Б Р А З Л О Ж Е Њ Е

 Правни основ за доношење закључка садржан је у члану 8. Закона о Народној скупштини („Службени гласник“, број 9/10) и члану 238. став 5. Пословника Народне скупштине (Пречишћени текст - „Службени гласник РС“, број 20/12).

 На основу члана 26. Закона о Агенцији за борбу против корупције („Службени гласник РС“ бр. 97/08 и 53/10), Агенција подноси Народној скупштини годишњи извештај о раду, најкасније до 31. марта текуће године за претходну годину, који садржи и извештај о спровођењу Стратегије, Акционог плана и секторских акционих планова.

 Сагласно наведеној одредби Закона, Агенција је поднела Годишњи извештај о раду за 2012. Годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције за 2012. годину.

 Чланом 238. став 4. Пословника Народне скупштине (Пречишћени текст) предвиђено је да Народна скупштина разматра извештај независног државног органа и извештај надлежног одбора, с предлогом закључка, односно препоруке.

 Одбор за правусуђе, државну управу и локалну самоуправу је размотрио Годишњи извештај Агенције за борбу против корупције за 2012. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције за 2012. годину, на 28. седници одржаној 17. јуна 2013. године и, у складу са чланом 238. став 2. Пословника Народне скупштине (Пречишћени текст), поднео Народној скупштини извештај, са Предлогом закључка, који је утврдио на 29. седници одржаној 24. јуна 2013. године.

 На основу члана 8. став 3. Закона о Народној скупштини, закључци Народне скупштине објављују се у „Службеном гласнику РС“.

 Одбор је предложио да се Предлог овог закључка размотри по хитном поступку, у складу са чланом 167. Пословника Народне скупштине, имајући у виду члан 239. Пословника Народне скупштине којим је утврђено да Народна скупштина разматра извештаје независних државних органа и предлог закључка, односно препоруке надлежног одбора, на првој наредној седници.